Alton B. Parker

Alton Brooks Parker (født 14. mai 1852 i Cortland i New York i USA, død 10. mai 1926) var en amerikansk politiker og advokat. Han var Demokratenes presidentkandidat i 1904.

Parker arbeidet som advokat i Kingston i New York, og satt i New Yorks høyesterett fra 1885 til 1889. Mellom 1889 og 1904 var han justitiarius i United States Court of Appeals i New York. Han ble i denne perioden regnet som en støttespiller for David Bennett Hill, en såkalt «Bourbon Democrat».

I 1904 stilte han til valg som USAs president, og fant støtte hos tidligere president Grover Cleveland. Han gav samtidig opp sine tidligere offentlige verv.

I årene 1896–1900 hadde det imidlertid oppstått en splid blant demokratene på grunn av forskjellige syn på den økonomiske politikken. Flere håpet at Parker skulle bli en kandidat som kunne samle partiet.

Dette skjedde likevel ikke; Parker klarte ikke å få alle demokratene på sin side. Uenigheten i partiet førte til at han tapte valget mot den sittende presidenten, Theodore Roosevelt.

Etter valgnederlaget arbeidet Parker som advokat.

Referanser 

Politikere fra USA
Personer fra Cortland County i New York
Fødsler i 1852
Dødsfall i 1926